b'\n_START_ARTICLE_\nEmre Mor\n_START_SECTION_\nFC Nordsj\xc3\xa6lland\n_START_PARAGRAPH_\nEmre Mor spillede U19 fodbold i Lyngby BK, inden klubben oph\xc3\xa6vede hans kontrakt, efter flere disciplin\xc3\xa6re problemer. Han var derefter p\xc3\xa5 pr\xc3\xb8vetr\xc3\xa6ning i Franske AS Saint-\xc3\x89tienne, inden han i Januar 2015 skiftede til FC Nordsj\xc3\xa6lland. I sin f\xc3\xb8rste tid i klubben spillede han p\xc3\xa5 deres U19 hold, inden han i slutningen af efter\xc3\xa5ret 2015 fik spilletid i Superligaen. Han spillede i alt 13 kampe og scorede 2 m\xc3\xa5l i Superligaen 2015-16, inden han i slutningen af s\xc3\xa6sonen blev frigivet af FC Nordsj\xc3\xa6lland, s\xc3\xa5 han kunne tilslutte sig tr\xc3\xa6ningslejren for det Tyrkiske landshold. P\xc3\xa5 dette tidspunkt l\xc3\xa5 FC Nordsj\xc3\xa6lland i den nederste del af Superligaen, og havde derfor ikke meget at spille for.\n_START_SECTION_\nBorussia Dortmund\n_START_PARAGRAPH_\nDen 7. Juni 2016, blev Emre Mor solgt til Borussia Dortmund fra FC Nordsj\xc3\xa6lland, til en sum p\xc3\xa5 mellem 70 og 90 millioner kroner. Dette g\xc3\xb8r ham angiveligt ogs\xc3\xa5 til den dyreste skandinaviske fodboldspiller.\n_START_SECTION_\nLandshold\n_START_PARAGRAPH_\nEfter at Emre Mor havde repr\xc3\xa6senteret flere danske ungdomslandshold fra 2013 til 2015, annoncerede han i for\xc3\xa5ret 2016, at han v\xc3\xa6lger det tyrkiske landshold frem for det danske. Kort efter fik han sin debut p\xc3\xa5 det tyrkiske landshold, da han spillede anden halvleg mod Montenegro. Han imponerede stort og klarede cuttet til den 23-mands-trup, som skulle med Tyrkiet til EM 2016.\n_START_SECTION_\nPersonligt\n_START_PARAGRAPH_\nEmre Mor er f\xc3\xb8dt og opvokset i Danmark, men har tyrkisk far og makedonsk mor. Han har tyrkisk og dansk statsborgerskab.'